У экспазіцыі прадстаўлены артэфакты, якія маюць дачыненне да жыцця і творчасці рэпрэсаваных творцаў: Уладзіміра Дубоўкі, Міхася Чарота, Міхася Зарэцкага, Адама Бабарэкі, Тодара Кляшторнага, Платона Галавача ды многіх іншых. Гэта найперш фотаздымкі. Аматарскія, на якіх літаратары ў асяродку сяброў і аднадумцаў, а таксама афіцыйныя — з асабістых дакументаў і пасведчанняў. На іх мы бачым людзей высокага для свайго часу сацыяльнага статусу і — як, прынамсі, падаецца — задаволеных жыццём. Выразна кантрастуюць з імі фотавыявы, зробленыя ў зняволенні, якімі ілюстраваліся судовыя справы. Па ім відаць, што пакуты не ўпрыгожваюць чалавека, але мацуюць характар.